CELEX: 32018R1642
Language: et
Date: 2018-07-13 00:00:00
Title: Komisjoni delegeeritud määrus (EL) 2018/1642, 13. juuli 2018, millega täiendatakse Euroopa Parlamendi ja nõukogu määrust (EL) 2016/1011 regulatiivsete tehniliste standarditega ja täpsustatakse kriteeriume, mida pädevad asutused peavad arvesse võtma selle hindamisel, kas oluliste võrdlusaluste haldurid peaksid kohaldama teatavaid nõudeid (EMPs kohaldatav tekst)

5.11.2018   
               
               
                  ET
               
               
                  Euroopa Liidu Teataja
               
               
                  L 274/25
               
            
         KOMISJONI DELEGEERITUD MÄÄRUS (EL) 2018/1642,
         13. juuli 2018,
         millega täiendatakse Euroopa Parlamendi ja nõukogu määrust (EL) 2016/1011 regulatiivsete tehniliste standarditega ja täpsustatakse kriteeriume, mida pädevad asutused peavad arvesse võtma selle hindamisel, kas oluliste võrdlusaluste haldurid peaksid kohaldama teatavaid nõudeid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014, (1) eriti selle artikli 25 lõike 9 kolmandat lõiku,
         ning arvestades järgmist:
         
                     (1)
                  
                  
                     Määruse (EL) 2016/1011 artikli 25 lõikega 1 on olulise võrdlusaluse halduril lubatud otsustada loobuda kõnealuse määruse teatavate sätete kohaldamisest. Kui haldur otsustab üht või mitut sellist sätet mitte kohaldada, on pädeval asutusel õigus otsustada, et haldur peaks siiski üht või mitut nendest kohaldama. Kõnealuse määruse artikli 25 lõikes 3 on kindlaks määratud kriteeriumid, mida pädev asutus peab võtma arvesse selle hindamisel, kas haldur peaks neid sätteid kohaldama.
                  
               
                     (2)
                  
                  
                     Pädeva asutuse lähtekriteeriumid peaksid võtma arvesse määruse (EL) 2016/1011 selliste sätete laadi, mida oluliste võrdlusaluste haldurid võivad otsustada mitte kohaldada. Oluliste võrdlusaluste haldurid võivad otsustada mitte kohaldada teatavaid sätteid, mille kohaselt peavad nad kehtestama organisatsioonilised meetmed niisuguse huvide konfliktide ohu vähendamiseks, mis tuleneb töötajate osalemisest võrdlusaluse väljaandmises. Seepärast peaksid pädevad asutused kõnealuse määruse artikli 25 lõike 3 punktides a, c ja i kindlaks määratud kriteeriume arvesse võttes kaaluma ka seda, kas on olemas muid võrdlusaluse tervikluse kaitsmiseks sobivaid vahendeid peale kõnealuste sätetega nõutud organisatsiooniliste meetmete.
                  
               
                     (3)
                  
                  
                     Määruse (EL) 2016/1011 artikli 25 lõike 3 kriteeriumide arvesse võtmisel peaksid pädevad asutused kaaluma ka võrdlusaluse mõju ühele või mitmele konkreetsele turule, üldist majandusolukorda ja võrdlusaluse olulisust finantsstabiilsuse tagamisel. Selleks peaksid pädevad asutused kasutama üldkasutatavat teavet või teavet, mille on neile avalikustanud haldur või mis on muul viisil kättesaadav.
                  
               
                     (4)
                  
                  
                     Määruse (EL) 2016/1011 artikli 25 lõike 3 punktis f sätestatud kriteeriumi arvesse võttes peaksid pädevad asutused kaaluma ka seda, kas halduril on piisavad alternatiivsed tehnilised vahendid ja kontrollimehhanismid, et tagada võrdlusaluse väljaandmise jätkumine ja selle töökindlus, võttes arvesse selliste sätete laadi, mida haldur on otsustanud mitte kohaldada.
                  
               
                     (5)
                  
                  
                     Halduritele tuleks anda käesoleva määruse nõuete järgimise ettevalmistamiseks ja neile vastavuse tagamiseks piisavalt aega. Seetõttu tuleks hakata käesolevat määrust kohaldama kaks kuud pärast selle jõustumist.
                  
               
                     (6)
                  
                  
                     Käesolev määrus põhineb regulatiivsete tehniliste standardite eelnõul, mille esitas komisjonile Euroopa Väärtpaberiturujärelevalve (ESMA).
                  
               
                     (7)
                  
                  
                     ESMA on korraldanud käesoleva määruse aluseks oleva regulatiivsete tehniliste standardite eelnõu kohta avalikud konsultatsioonid, analüüsinud potentsiaalseid seonduvaid kulusid ja tulusid ning küsinud arvamust Euroopa Parlamendi ja nõukogu määruse (EL) nr 1095/2010 (2) artikli 37 kohaselt loodud väärtpaberituru sidusrühmade kogult,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Võrdlusaluse manipuleeritavus
            Pädev asutus peab määruse (EL) 2016/1011 artikli 25 lõike 3 kohasel võrdlusaluse manipuleeritavuse arvesse võtmisel lähtuma vähemalt järgimistest lisakriteeriumidest:
            
                        a)
                     
                     
                        kas võrdlusalus põhineb tehinguandmetel;
                     
                  
                        b)
                     
                     
                        kas sisendandmete esitajad on järelevalvealused üksused;
                     
                  
                        c)
                     
                     
                        kas kohaldatakse meetmeid, mis suurendavad sisendandmete kindlust;
                     
                  
                        d)
                     
                     
                        kas halduri organisatsioonistruktuur vähendab manipuleerimise ajendeid;
                     
                  
                        e)
                     
                     
                        kas halduril on finantshuvi võrdlusalust järgivates finantsinstrumentides ja -lepingutes või investeerimisfondides;
                     
                  
                        f)
                     
                     
                        kas on esinenud tõendatud juhtumeid, et sama võrdlusalust või sarnase suuruse ja organisatsioonistruktuuriga halduri sarnase metoodika alusel välja antud võrdlusalust on manipuleeritud.
                     
                  
         
            Artikkel 2
            Sisendandmete laad
            Pädev asutus peab määruse (EL) 2016/1011 artikli 25 lõike 3 kohasel sisendandmete laadi arvesse võtmisel lähtuma vähemalt järgmistest lisakriteeriumidest:
            
                        a)
                     
                     
                        juhul kui sisendandmed on tehinguandmed, kas haldur osaleb turul või majanduslikus olukorras, mida võrdlusalus peaks mõõtma;
                     
                  
                        b)
                     
                     
                        juhul kui sisendandmed saadakse andmete esitajalt, kas andmete esitajal on finantshuvi võrdlusalust järgivates finantsinstrumentides või -lepingutes või kas ta võiks saada kasu võrdlusalusega mõõdetava investeerimisfondi tulemustest;
                     
                  
                        c)
                     
                     
                        juhul kui sisendandmed saadakse kolmandas riigis asuvalt börsilt või kauplemissüsteemilt, kas börsi või kauplemissüsteemi suhtes kohaldatakse õigus- ja järelevalveraamistikku, mis tagab sisendandmete tervikluse;
                     
                  
                        d)
                     
                     
                        juhul kui sisendandmed koosnevad noteeringutest, kas noteeringud on kokkulepitud või ligikaudsed ja kas nende suhtes kohaldatakse sobivaid kontrollimehhanisme.
                     
                  
         
            Artikkel 3
            Huvide konfliktide ulatus
            Pädev asutus peab määruse (EL) 2016/1011 artikli 25 lõike 3 kohasel huvide konfliktide ulatuse arvesse võtmisel lähtuma vähemalt järgmistest lisakriteeriumidest:
            
                        a)
                     
                     
                        kas halduril on finantshuvi võrdlusalust järgivates finantsinstrumentides või -lepingutes või kas ta võiks saada kasu võrdlusalusega mõõdetava investeerimisfondi tulemustest;
                     
                  
                        b)
                     
                     
                        juhul kui võrdlusalus põhineb esitatud sisendandmetel, kas halduri suhet sisendandmete esitajaga reguleeritakse sobiva kontrollimehhanismiga;
                     
                  
                        c)
                     
                     
                        kas haldur on kehtestanud kontrollimehhanismid või muud meetmed, mis tulemuslikult vähendavad võimalikke huvide konflikte.
                     
                  
         
            Artikkel 4
            Halduri kaalutlusõiguse ulatus
            Pädev asutus peab määruse (EL) 2016/1011 artikli 25 lõike 3 kohasel halduri kaalutlusõiguse ulatuse arvesse võtmisel lähtuma vähemalt järgmistest lisakriteeriumidest:
            
                        a)
                     
                     
                        juhul kui võrdlusaluse arvutamise metoodika võimaldab halduril kasutada eksperdihinnangut, kas hinnangute või kaalutlusõiguse kasutamine on piisavalt läbipaistev;
                     
                  
                        b)
                     
                     
                        juhul kui võrdlusalus põhineb prognoosidel, halduri kehtestatud sisekontrollimeetmete tulemuslikkus.
                     
                  
         
            Artikkel 5
            Võrdlusaluse mõju turgudele
            Pädev asutus peab määruse (EL) 2016/1011 artikli 25 lõike 3 kohasel võrdlusaluse turule avaldatava mõju arvesse võtmisel lähtuma vähemalt järgmistest lisakriteeriumidest:
            
                        a)
                     
                     
                        juhul kui võrdlusalus on teatava turu või teatavate turgude jaoks eriti oluline, kas võrdlusaluse mitteusaldusväärsus häiriks selle turu või nende turgude toimimist ja kas kõnealusele võrdlusalusele on sobivaid asendajaid;
                     
                  
                        b)
                     
                     
                        juhul kui võrdlusalus liigitub määruse (EL) 2016/1011 artikli 24 lõike 1 punkti b tähenduses oluliseks võrdlusaluseks ja kui pädevale asutusele on selline teave teada, võrdlusalust järgivate finantsinstrumentide, -lepingute või investeerimisfondide asjaomane kvantitatiivne seos liikmesriigi vastavate instrumentide koguväärtusega.
                     
                  
         
            Artikkel 6
            Võrdlusaluse väljaandmise laad, ulatus ja keerukus
            Pädev asutus peab määruse (EL) 2016/1011 artikli 25 lõike 3 kohasel võrdlusaluse väljaandmise laadi, ulatuse ja keerukuse arvesse võtmisel lähtuma vähemalt järgmistest lisakriteeriumidest:
            
                        a)
                     
                     
                        mil määral põhinevad sisendandmed esitatud andmetel, kas sisendandmed on tehinguandmed ja kuivõrd on haldur kontrollimehhanismide loomisel sellega arvestanud;
                     
                  
                        b)
                     
                     
                        töödeldavate sisendandmete hulk ja andmeallikate arv;
                     
                  
                        c)
                     
                     
                        kas halduril on piisavad tehnilised vahendid sisendandmete jooksvaks ja nõuetekohaseks töötlemiseks;
                     
                  
                        d)
                     
                     
                        kas metoodika tekitab sisendandmete töötlemisel operatsiooniriske;
                     
                  
                        e)
                     
                     
                        mil määral tugineb haldur võrdlusaluse kindlaksmääramisel esitatud sisendandmetele.
                     
                  
         
            Artikkel 7
            Võrdlusaluse olulisus finantsstabiilsuse seisukohast
            Pädev asutus peab määruse (EL) 2016/1011 artikli 25 lõike 3 kohasel finantsstabiilsuse seisukohast võrdlusaluse olulisuse arvesse võtmisel lisakriteeriumina hindama vähemalt võrdlusalust järgivate finantsinstrumentide, -lepingute ja investeerimisfondide vahelist suhet liikmesriigi finants- ja pangandussektori koguvarade väärtusega, kui selline teave on pädevale asutusele teada.
         
         
            Artikkel 8
            Võrdlusalust järgivate finantsinstrumentide, -lepingute ja investeerimisfondide väärtus
            Pädev asutus peab määruse (EL) 2016/1011 artikli 25 lõike 3 kohasel võrdlusalust järgivate finantsinstrumentide, -lepingute või investeerimisfondide väärtuse arvesse võtmisel lähtuma vähemalt järgmistest lisakriteeriumidest:
            
                        a)
                     
                     
                        kõigi võrdlusalust järgivate finantsinstrumentide, -lepingute ja investeerimisfondide koguväärtus võrdlusaluse kõigi lõpptähtaegade või tähtaegade põhjal, kui see on pädevale asutusele teada;
                     
                  
                        b)
                     
                     
                        kas võrdlusaluse kasutamine on koondunud finantsinstrumentide, -lepingute või investeerimisfondide üksikutesse kategooriatesse;
                     
                  
                        c)
                     
                     
                        juhul kui võrdlusalus on oluline võrdlusalus määruse (EL) 2016/1011 artikli 24 lõike 1 punkti a tähenduses ja kui teave on pädevale asutusele teada, kui lähedal on võrdlusalust järgivate finantsinstrumentide, -lepingute ja investeerimisfondide koguväärtus kõnealuse määruse artikli 20 lõike 1 punktis a ja punkti c alapunktis i osutatud künnisväärtustele.
                     
                  
         
            Artikkel 9
            Halduri suurus, organisatsiooniline vorm või struktuur
            Pädev asutus peab määruse (EL) 2016/1011 artikli 25 lõike 3 kohasel halduri suuruse, organisatsioonilise vormi või struktuuri arvesse võtmisel lähtuma vähemalt järgmistest lisakriteeriumidest:
            
                        a)
                     
                     
                        juhul kui võrdlusaluste väljaandmine ei ole halduri põhitegevus, kas võrdlusaluste väljaandmine on organisatsioonis eraldiseisev funktsioon või kas on kehtestatud muud asjakohased vahendid, millega vältida huvide konflikte;
                     
                  
                        b)
                     
                     
                        juhul kui haldur kuulub gruppi ja üks või mitu üksust grupis on tegelikud või võimalikud võrdlusaluse kasutajad, kas haldur tegutseb sõltumatult ja kas haldur on kehtestanud muid asjakohaseid vahendeid huvide konfliktide vältimiseks.
                     
                  
         
            Artikkel 10
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 25. jaanuarist 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. juuli 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 171, 29.6.2016, lk 1.
         
            (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).